Det kan blive en kold fornøjelse, hvis man skal tidligt ud af døren mandag morgen, hvor man flere steder i landet kan blive mødt af is på bilruderne og rim i græsset. Når det i løbet af natten klarer op, og vinden aftager, vil temperaturen kunne falde til omkring eller endda under frysepunktet. Mandag morgen er der således risiko for, at termometeret enkelte steder i landet vil vise minusgrader. Koldest ventes det at blive i Midtjylland, men også i Nordsjælland kan det være frostvejr i de tidlige morgentimer. Koldeste morgen i dette efterår Kommer temperaturen et eller andet sted i landet ned under -1,3 grader, vil det være efterårets hidtil laveste temperatur. 18. september havde vi allerede den første nattefrost, der var den tidligste i 15 år. Selvom termometeret ikke viser temperaturer under frysepunktet, kan der sagtens være rim i græsset og is på bilruderne, ligesom der stedvis kan være is- eller rimglatte veje. Temperaturen ved jordoverfladen eller på overflader - som eksempelvis en bilrude - kan på en klar nat falde til temperaturer, der er flere grader lavere end luftens temperatur. Kan blive en flot morgen Den kolde morgen kan også give anledning til flotte fænomener. Nogle steder kan der hænge lav tåge hen over marker og enge, ligesom man kan se søer stå og dampe. Fænomenet kaldes sørøg, og det dannes, når kold luft siver ud over det varmere vand i søerne.

Referat:
Den kolde morgen kan også give anledning til flotte fænomener.